title: DELEGOVANÁ SMERNICA KOMISIE (EÚ) …/… ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre olovo v spájkach používaných v určitých spaľovacích motoroch

text:
               DÔVODOVÁ SPRÁVA

               1.KONTEXT DELEGOVANÉHO AKTU

               Touto delegovanou smernicou Komisie sa na účely prispôsobenia technickému pokroku mení príloha III k smernici Európskeho parlamentu a Rady 2011/65/EÚ o obmedzení používania určitých nebezpečných látok v elektrických a elektronických zariadeniach (prepracované znenie)
                  1
                (ďalej len „smernica RoHS 2“), pokiaľ ide o výnimku na špecifické použitia olova.

               Smernicou RoHS 2 sa obmedzuje používanie určitých nebezpečných látok v elektrických a elektronických zariadeniach, ako sa stanovuje v jej článku 4. Smernica nadobudla účinnosť 21. júla 2011.

               Látky, ktorých používanie sa obmedzuje, sú uvedené v prílohe II k smernici RoHS 2. Kým obmedzenie používania olova, ortuti, kadmia, šesťmocného chrómu, polybrómovaných bifenylov a polybrómovaných difenyléterov už platí k dnešnému dňu, obmedzenie používania bis(2-etylhexyl)-ftalátu (DEHP), benzyl-butyl-ftalátu (BBP), dibutyl-ftalátu (DBP) a diizobutyl-ftalátu (DIBP) začne platiť od 22. júla 2019 alebo neskôr. V prílohách III a IV k smernici RoHS 2 sa nachádza zoznam materiálov a komponentov elektrických a elektronických zariadení (ďalej len „EEZ“) na špecifické použitia, ktoré sú vyňaté z obmedzovania látok podľa článku 4 ods. 1 smernice RoHS 2.

               Článok 5 obsahuje ustanovenia o prispôsobení príloh III a IV vedeckému a technickému pokroku (zaradenie, predĺženie platnosti, zmena a odňatie výnimiek). Podľa článku 5 ods. 1 písm. a) sa výnimky zaradia do príloh III a IV len vtedy, ak sa tým neoslabí ochrana životného prostredia a zdravia stanovená v nariadení (ES) č. 1907/2006
                  2
                a pokiaľ je splnená ktorákoľvek z týchto podmienok: ich odstránenie alebo nahradenie zmenami dizajnu alebo materiálmi a komponentmi, ktoré si nevyžadujú žiadne materiály ani látky uvedené v prílohe II, je z vedeckého alebo technického hľadiska neuskutočniteľné, nie je zabezpečená spoľahlivosť náhrad alebo celkové negatívne vplyvy na životné prostredie, zdravie a bezpečnosť spotrebiteľov spôsobené nahradením pravdepodobne prevážia nad celkovými výhodami z nahradenia pre životné prostredie, zdravie a bezpečnosť spotrebiteľov.

               V článku 5 ods. 1 sa okrem toho stanovuje, že Európska komisia (ďalej len „Komisia“) zaradí do zoznamov v prílohách III a IV materiály a komponenty EEZ na špecifické použitia prostredníctvom jednotlivých delegovaných aktov v súlade s článkom 20. V článku 5 ods. 3 a prílohe V je stanovený postup predkladania žiadostí o udelenie, predĺženie platnosti alebo odňatie výnimky.

               2.KONZULTÁCIE PRED PRIJATÍM AKTU

               Od uverejnenia smernice RoHS 2 Komisia v súlade s ustanoveniami článku 5 ods. 3 a prílohy V dostala viacero
                  3
                žiadostí od hospodárskych subjektov o udelenie nových výnimiek i predĺženie platnosti tých existujúcich.

               Komisii bola 29. júna 2017 doručená žiadosť (žiadosť č. 2017-7) o novú výnimku, ktorá sa má zaradiť do prílohy III, týkajúcu sa používania olova v spájkach snímačov, aktivátorov a riadiacich jednotiek motora (RJM) slúžiacich na monitorovanie a reguláciu systémov motora vrátane turbodúchadiel a kontroly výfukových emisií v motoroch s vnútorným spaľovaním používaných v zariadeniach, ktoré nie sú určené iba pre spotrebiteľov. Žiadosť o výnimku sa vzťahovala na kategóriu 11
                  4
               .

               V záujme vyhodnotenia žiadosti o výnimku Komisia začala štúdiu na účely vykonania potrebného technického a vedeckého posúdenia, ktorej súčasťou bola aj otvorená internetová konzultácia
                  5
                so zainteresovanými stranami v trvaní šiestich týždňov. Počas konzultácie so zainteresovanými stranami bol doručený jeden príspevok.

               Záverečná správa obsahujúca posúdenie žiadosti bola uverejnená
                  6
                a zainteresované strany o nej boli upovedomené.

               Na stretnutí expertov 29. októbra 2018 Komisia následne uskutočnila konzultácie so skupinou expertov z členských štátov pre delegované akty podľa smernice RoHS 2. Jednoznačnosť navrhovaného znenia tejto výnimky bola prediskutovaná expertmi. Odporúčané znenie bolo následne zmenené doplnením slova „spájka“. Experti súhlasili so zmeneným návrhom, pričom veľká väčšina členov sa zdržala hlasovania. V súlade s usmerneniami o lepšej právnej regulácii bol návrh vykonávacej smernice štyri týždne uverejnený na portáli pre lepšiu právnu reguláciu, aby ho verejnosť mohla pripomienkovať. Neprišla jediná pripomienka. Zároveň boli vykonané všetky uplatniteľné opatrenia týkajúce sa výnimiek z obmedzenia používania látok podľa článku 5 ods. 3 až 7
                  7
               . Všetky činnosti boli oznámené Rade aj Európskemu parlamentu.

               V záverečnej správe sa poukázalo najmä na tieto technické informácie a posúdenie:

               ·stav pozorovaný priamo v motore a vo výfuku či v ich blízkosti môže byť z pohľadu požadovanej výnimky pri zvýšených teplotách a vibráciách kritický, čo môže vyvolať predčasné zlyhanie zátavových spojov. Každý motor je vybavený špecifickými typmi snímačov (ako aj aktivátorov a RJM), ktoré sa musia dôkladne preskúšať, aby sa zaručila ich spoľahlivosť a splnenie emisných limitov motorov stanovených v nariadení (EÚ) 2016/1628 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov.

               ·V prípade predložených žiadostí je teraz potrebné získať čas na skúšky, ktorými sa zaručí spoľahlivosť alternatív bez obsahu olova.

               Z výsledkov hodnotenia pre kategóriu 11 vyplýva, že touto osobitnou výnimkou by sa v súlade s článkom 5 smernice 2011/65/EÚ neoslabila ochrana životného prostredia a zdravia stanovená v nariadení (ES) č. 1907/2006 (REACH). Žiadosť o výnimku okrem toho spĺňa aspoň jedno z príslušných kritérií uvedených v článku 5 ods. 1 písm. a). Keďže v prípade predmetných použití v súčasnosti nie sú dostupné spoľahlivé alternatívy, ani nie je pravdepodobné, že sa takéto alternatívy v blízkej budúcnosti objavia na trhu, je udelenie výnimky na obdobie platnosti maximálne piatich rokov, a to od 22. júla 2019
                  8
               , odôvodnené. Spoľahlivé náhrady zatiaľ nie sú dostupné, a preto sa za toto obdobie nepredpokladajú žiadne negatívne sociálno-ekonomické vplyvy nahradzovania. Obdobie platnosti udelenej výnimky by takisto nemalo mať negatívny vplyv na inovácie.

               3.PRÁVNE PRVKY DELEGOVANÉHO AKTU

               V delegovanej smernici sa udeľuje výnimka z obmedzení podľa článku 4 ods. 1 v prípade používania olova na špecifické použitia, ktorá sa má uviesť v prílohe III k smernici 2011/65/EÚ.

               Nástrojom je podľa smernice 2011/65/EÚ delegovaná smernica, ktorá spĺňa najmä príslušné požiadavky článku 5 ods. 1 písm. a) uvedenej smernice.

               Cieľom delegovanej smernice je prispieť k ochrane ľudského zdravia a životného prostredia a aproximovať ustanovenia na účely fungovania vnútorného trhu v oblasti elektrických a elektronických zariadení tým, že sa v súlade s ustanoveniami a podmienkami smernice RoHS 2 a v nej stanoveným postupom na prispôsobenie príloh III a IV vedeckému a technickému pokroku umožnia špecifické použitia látok, ktorých používanie je inak zakázané.

               V súlade so zásadou proporcionality toto opatrenie neprekračuje rámec toho, čo je nevyhnutné na dosiahnutie jeho cieľa.

               Návrh nemá žiadny vplyv na rozpočet EÚ.

               DELEGOVANÁ SMERNICA KOMISIE (EÚ) …/…

               z 8. 8. 2019,

               ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre olovo v spájkach používaných v určitých spaľovacích motoroch

               (Text s významom pre EHP)

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach
                  9
               , a najmä na jej článok 5 ods. 1 písm. a),

               keďže:

               (1)Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali nebezpečné látky vymenované v prílohe II k uvedenej smernici. Táto povinnosť sa nevzťahuje na použitia uvedené v prílohe III k smernici 2011/65/EÚ.

               (2)Jednotlivé kategórie elektrických a elektronických zariadení, na ktoré sa uplatňuje smernica 2011/65/EÚ, sú vymenované v prílohe I k uvedenej smernici.

               (3)Olovo je obmedzovanou látkou uvedenou v prílohe II k smernici 2011/65/EÚ. Komisii bola 29. júna 2017 v súlade s článkom 5 ods. 3 smernice 2011/65/EÚ doručená žiadosť o výnimku, ktorá sa má zaradiť do prílohy III k smernici 2011/65/EÚ, týkajúcu sa používania olova v spájkach snímačov, aktivátorov a riadiacich jednotiek motora slúžiacich na monitorovanie a reguláciu systémov motora vrátane turbodúchadiel a kontroly výfukových emisií v motoroch s vnútorným spaľovaním používaných v zariadeniach, ktoré nie sú určené iba pre spotrebiteľov (ďalej len „požadovaná výnimka“).

               (4)Súčasťou posudzovania požadovanej výnimky bola v súlade s článkom 5 ods. 7 smernice 2011/65/EÚ konzultácia so zainteresovanými stranami.

               (5)Každý motor, na ktorý sa požadovaná výnimka vzťahuje, je vybavený špecifickými typmi snímačov, aktivátorov a riadiacich jednotiek motora, ktoré monitorujú a regulujú jeho emisie tak, aby boli v súlade s nariadením Európskeho parlamentu a Rady (EÚ) 2016/1628
                  10
               . Stav pozorovaný priamo v takomto motore a vo výfuku či v ich blízkosti môže byť pri zvýšených teplotách a vibráciách taký kritický, že môže vyvolať predčasné zlyhanie zátavových spojov.

               (6)V prípade žiadostí o použitia olova, na ktoré sa požadovaná výnimka vzťahuje, je teraz potrebné získať čas na skúšky, ktorými sa zaručí spoľahlivosť náhrad bez obsahu olova.

               (7)Vzhľadom na nedostatok spoľahlivých náhrad sú nahradenie alebo eliminácia olova v určitých spaľovacích motoroch z vedeckého a technického hľadiska neuskutočniteľné. Požadovaná výnimka je v súlade s nariadením Európskeho parlamentu a Rady (ES) č. 1907/2006
                  11
               , a teda sa ňou neoslabuje ochrana životného prostredia a zdravia stanovená v uvedenom nariadení.

               (8)Preto je vhodné udeliť požadovanú výnimku doplnením použití, na ktoré sa vzťahuje, do prílohy III k smernici 2011/65/EÚ, pokiaľ ide o elektrické a elektronické zariadenia kategórie 11 uvedené v prílohe I k smernici 2011/65/EÚ.

               (9)Výnimka sa udeľuje od 22. júla 2019 v súlade s článkom 4 ods. 3 a článkom 5 ods. 2 prvým pododsekom smernice 2011/65/EÚ na obdobie maximálne 5 rokov. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie predmetnej výnimky malo negatívny vplyv na inováciu.

               (10)Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

               Článok 1

               Príloha III k smernici 2011/65/EÚ sa mení v súlade s prílohou k tejto smernici.

               Článok 2

               1.Členské štáty prijmú a uverejnia najneskôr do [posledného dňa 5. mesiaca od dátumu nadobudnutia účinnosti tejto smernice] zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení.

               Tieto ustanovenia uplatňujú od [posledného dňa 5. mesiaca od dátumu nadobudnutia účinnosti tejto smernice + 1 deň].

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 4

               Táto smernica je určená členským štátom.

               V Bruseli 8. 8. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 174, 1.7.2011, s. 88.

                     (2)

                        Ú. v. EÚ L 396, 30.12.2006, s. 1.

                     (3)

                        Zoznam sa nachádza tu:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Kategórie uvedené v prílohe I k smernici 2011/65/EÚ sú konkrétne: 1. veľké domáce spotrebiče; 2. malé domáce spotrebiče; 3. IT a telekomunikačné zariadenia; 4. spotrebná elektronika; 5. osvetľovacie zariadenia; 6. elektrické a elektronické náradie; 7. hračky, zariadenia určené na športové a rekreačné účely; 8. zdravotnícke pomôcky; 9. monitorovacie a kontrolné prístroje vrátane priemyselných monitorovacích a kontrolných prístrojov; 10. predajné automaty; 11. iné elektrické a elektronické zariadenia, ktoré nepatria do žiadnej z vyššie uvedených kategórií.

                     (5)

                  Konzultačné obdobie
                  : od 20. 10. 2017 do 1. 12. 2017.

                     (6)

                        https://publications.europa.eu/en/publication-detail/-/publication/0814e920-4c55-11e9-a8ed-01aa75ed71a1/language-en.

                     (7)

                        Zoznam požadovaných administratívnych krokov sa nachádza na
                  webovej stránke Komisie
                  . Aktuálny procedurálny stav každého návrhu delegovaného aktu sa dá zistiť v Medziinštitucionálnom registri delegovaných aktov na
                  https://webgate.ec.europa.eu/regdel/#/home
                  .

                     (8)

                        Obmedzenia stanovené v smernici 2011/65/EÚ sa začnú na kategóriu 11 uplatňovať od 22. júla 2019. Obdobie platnosti výnimky pre kategóriu 11 je vymedzené v článku 5 ods. 2 uvedenej smernice.

                     (9)

                        Ú. v. EÚ L 174, 1.7.2011, s. 88.

                     (10)

                        Nariadenie Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013 a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).

                     (11)

                        Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

    ---documentbreak---

               PRÍLOHA

               Do prílohy III k smernici 2011/65/EÚ sa vkladá tento bod 44:

                        „44

                        Olovo v spájkach snímačov, aktivátorov a riadiacich jednotiek spaľovacích motorov v zmysle nariadenia Európskeho parlamentu a Rady (EÚ) 2016/1628* inštalovaných v zariadeniach prevádzkovaných v stabilnej polohe, ktoré sú navrhnuté pre profesionálov, ale môžu ich používať aj neprofesionálni používatelia.

                        Týka sa kategórie 11; platí do 21. júla 2024.

               *
                     Nariadenie Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013, a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).“


title: VYKONÁVACIA SMERNICA KOMISIE (EÚ) …/… ktorou sa mení vykonávacia smernica 2014/96/EÚ o požiadavkách na označovanie, uzatváranie a balenie množiteľského materiálu ovocných drevín a ovocných drevín určených na výrobu ovocia, ktoré patria do rozsahu pôsobnosti smernice Rady 2008/90/ES, pokiaľ ide o farbu návesky pre certifikované kategórie množiteľského materiálu a ovocných drevín a obsah dokladu dodávateľa

text:
               VYKONÁVACIA SMERNICA KOMISIE (EÚ) …/…

               z 29. 10. 2019,

               ktorou sa mení vykonávacia smernica 2014/96/EÚ o požiadavkách na označovanie, uzatváranie a balenie množiteľského materiálu ovocných drevín a ovocných drevín určených na výrobu ovocia, ktoré patria do rozsahu pôsobnosti smernice Rady 2008/90/ES, pokiaľ ide o farbu návesky pre certifikované kategórie množiteľského materiálu a ovocných drevín a obsah dokladu dodávateľa

               EURÓPSKA KOMISIA,

               so zreteľom na Zmluvu o fungovaní Európskej únie,

               so zreteľom na smernicu Rady 2008/90/ES z 29. septembra 2008 o uvádzaní množiteľského materiálu ovocných drevín a ovocných drevín určených na výrobu ovocia do obehu
                  1
               , a najmä na jej článok 9 ods. 1,

               keďže:

               (1)Vo vykonávacej smernici Komisie 2014/96/EÚ
                  2
                sa stanovujú požiadavky na označovanie množiteľského materiálu ovocných drevín a ovocných drevín určených na výrobu ovocia s cieľom zabezpečiť identitu a vysledovateľnosť tohto množiteľského materiálu a uvedených ovocných drevín počas obchodovania.

               (2)Podľa uvedenej smernice mala Komisia do 1. januára 2019 preskúmať používanie farebných návesiek pre množiteľský materiál ovocných drevín a ovocné dreviny predzákladných, základných a certifikovaných kategórií.

               (3)Prieskum, ktorý uskutočnila Komisia, ukázal, že väčšina členských štátov podporuje povinné používanie farebných návesiek pre predzákladné, základné a certifikované kategórie množiteľského materiálu a ovocných drevín. Z prieskumu takisto vyplynulo, že niekoľko členských štátov uvádza na trh materiál Conformitas Agraria Communitatis (ďalej len „CAC“) so žltým dokladom dodávateľa vo forme návesky upevnenej na materiáli CAC.

               (4)S cieľom zohľadniť existujúcu prax v členských štátoch a zabezpečiť jasné rozlíšenie medzi dokladom dodávateľa pre materiál CAC a úradnými náveskami pre predzákladný, základný a certifikovaný materiál, ak je dokument dodávateľa upevnený na materiáli CAC, farba návesky CAC by mala byť žltá. Pre doklad dodávateľa by sa v prípade, že nie je upevnený na materiáli CAC, nemala predpísať žiadna osobitná farba, pretože v takomto prípade neexistuje riziko zámeny s akoukoľvek inou náveskou alebo dokladom.

               (5)Vykonávacia smernica 2014/96/EÚ nepredpisuje konkrétnu farbu dokladu dodávateľa v prípade, že je upevnený na materiáli CAC vo forme návesky. Niektoré členské štáty v súčasnosti používajú pre tieto návesky inú ako žltú farbu. S cieľom predísť akémukoľvek narušeniu obchodu by členské štáty mali mať možnosť na prechodné obdobie povoliť, aby sa materiál CAC, na ktorom sú upevnené návesky v inej ako žltej farbe, mohol uviesť do obehu na ich vlastnom území v prípade, že sa tieto farebné návesky už do 1. apríla 2020 používali.

               (6)Okrem toho skúsenosti ukázali, že obsah dokladu dodávateľa by sa mohol zjednodušiť, aby sa zabezpečila väčšia flexibilita pri uvádzaní materiálu CAC do obehu v každom členskom štáte. Ak doklad dodávateľa obsahuje menej informácií, je pre dodávateľa ľahšie zmenšiť veľkosť tohto dokladu tak, aby mohol byť upevnený na materiáli CAC, ktorý sa má uviesť do obehu. Z tohto dôvodu by poskytovanie informácií o množstve materiálu CAC, ktorý sa uvádza do obehu a členskom štáte, v ktorom bol materiál CAC vyrobený, v prípade, že sa líši od členského štátu, v ktorom bol doklad dodávateľa pripravený, nemalo byť povinné.

               (7)Vzhľadom na zmeny, ktoré je potrebné vykonať v požiadavkách na označovanie množiteľského materiálu ovocných drevín a ovocných drevín všetkých kategórií uvádzaných do obehu, ako aj na požiadavky týkajúce sa dokladu dodávateľa, je vhodné zmeniť vykonávaciu smernicu 2014/96/EÚ.

               (8)S cieľom poskytnúť príslušným orgánom a dodávateľom primeraný čas na prispôsobenie sa novým požiadavkám by sa táto smernica mala uplatňovať od 1. apríla 2020.

               (9)Opatrenia stanovené v tejto smernici sú v súlade so stanoviskom Stáleho výboru pre rastliny, zvieratá, potraviny a krmivá, sekcia Množiteľský materiál a rastliny ovocných rodov a druhov,

               PRIJALA TÚTO SMERNICU:

               Článok 1
               Zmeny vykonávacej smernice 2014/96/EÚ

               Vykonávacia smernica 2014/96/EÚ sa mení takto:

               1.V článku 2 sa odsek 4 nahrádza takto:

               „4.Farba návesky musí byť:

               a)biela s uhlopriečnym fialovým pásom na predzákladný materiál;

               b)biela na základný materiál;

               c)modrá na certifikovaný materiál.“;

               2.Článok 5 sa nahrádza takto:

               „Článok 5
               Doklad dodávateľa na materiál CAC

               1.Členské štáty zabezpečia, aby sa materiál CAC uvádzal do obehu s dokladom pripraveným dodávateľom v súlade s odsekmi 2, 3 a 4 (ďalej len „doklad dodávateľa“).

               Členské štáty zabezpečia, aby doklad dodávateľa nebol podobný sprievodnému dokladu uvedenému v článku 3, aby sa zabránilo akejkoľvek možnej zámene medzi týmito dvoma dokladmi.

               2.Doklad dodávateľa musí obsahovať aspoň tieto informácie:

               a)údaj „pravidlá a normy EÚ“;

               b)názov členského štátu, v ktorom bol doklad dodávateľa pripravený, alebo príslušný kód;

               c)zodpovedný úradný orgán alebo príslušný kód;

               d)meno/názov dodávateľa alebo jeho registračné číslo/kód vydaný príslušným úradným orgánom;

               e)individuálne sériové číslo, číslo týždňa alebo šarže;

               f)botanický názov;

               g)označenie „materiál CAC“;

               h)názov odrody a prípadne klonu. V prípade podpníkov, ktoré nepatria k odrode: názov druhu alebo príslušný medzidruhový hybrid. V prípade vrúbľovaných ovocných drevín sa takéto informácie poskytnú pre podpníky a vrúbeľ. Pokiaľ ide o odrody, v prípade ktorých žiadosť o registráciu alebo udelenie právnej ochrany odrôd je v konaní, musia tieto informácie uvádzať: „navrhovaný názov“ a „žiadosť v konaní“;

               i)dátum vydania dokladu.

               3.Ak je doklad dodávateľa upevnený na materiáli CAC, farba dokladu dodávateľa je žltá.

               4.Doklad dodávateľa musí byť vytlačený nezmazateľne v jednom z úradných jazykov Únie, zreteľne viditeľný a čitateľný.“

               Článok 2
               Transpozícia

               1.Členské štáty do 31. marca 2020 prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie týchto ustanovení.

               Tieto ustanovenia uplatňujú od 1. apríla 2020.

               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

               Článok 3
               Prechodné opatrenia

               1.Členské štáty môžu do 30. júna 2021 povoliť, aby bol materiál Conformitas Agraria Communitatis (ďalej len „CAC“), na ktorý sa upevňujú návesky v inej ako žltej farbe, uvádzaný do obehu na ich vlastnom území, kde sa tieto farebné návesky už používali do 1. apríla 2020.

               2.Členské štáty zabezpečia, aby sa množiteľský materiál ovocných drevín a ovocné dreviny, ktoré sa kvalifikujú ako materiál CAC, pri uvádzaní do obehu identifikoval v doklade dodávateľa odkazom na tento článok, ak sa používa ako náveska.

               Článok 4
               Nadobudnutie účinnosti

               Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

               Článok 5
               Adresáti

               Táto smernica je určená členským štátom.

               V Bruseli 29. 10. 2019

                     Za Komisiu

                     predseda
                     Jean-Claude JUNCKER

                     (1)

                        Ú. v. EÚ L 267, 8.10.2008, s. 8.

                     (2)

                  Vykonávacia smernica Komisie 2014/96/EÚ z 15. októbra 2014 o požiadavkách na označovanie, uzatváranie a balenie množiteľského materiálu ovocných drevín a ovocných drevín určených na výrobu ovocia, ktoré patria do rozsahu pôsobnosti smernice Rady 2008/90/ES
                   (Ú. v. EÚ L 298, 16.10.2014, s. 12).